b'\n_START_ARTICLE_\nIili\n_START_SECTION_\nHahmon el\xc3\xa4m\xc3\xa4kerta\n_START_PARAGRAPH_\nVihre\xc3\xa4ihoisen Iilin vanhemmat hylk\xc3\xa4siv\xc3\xa4t h\xc3\xa4net jo lapsena, kun Iilin mutaatio ilmeni. Morlokki Caliban kuitenkin l\xc3\xb6ysi h\xc3\xa4net ja vei Iilin morlokkien asuttamiin viem\xc3\xa4reihin Annaleen hoitoon, joka kasvatti Iilin sek\xc3\xa4 muita orpoja mutantteja omina lapsinaan. Ajan my\xc3\xb6t\xc3\xa4 Iili yst\xc3\xa4vystyi Tekij\xc3\xa4-X:n suojeleman Artie Maddicksin kanssa ja tapasi my\xc3\xb6s Ryhm\xc3\xa4-X:n useaan otteeseen._NEWLINE_My\xc3\xb6hemmin Herra Pahuus l\xc3\xa4hetti palkkaamansa marauderit viem\xc3\xa4rist\xc3\xb6\xc3\xb6n tappamaan kaikki morlokit p\xc3\xa4\xc3\xa4st\xc3\xa4kseen eroon "geneettisesti ep\xc3\xa4puhtaista" mutanteista. Useiden morlokkien kuollessa, Iili ja Caliban selviytyiv\xc3\xa4t Voimajengin ja Tekij\xc3\xa4-X:n avulla. Menetetty\xc3\xa4\xc3\xa4n kotinsa viem\xc3\xa4reiss\xc3\xa4, Iili j\xc3\xa4i Artien kanssa Tekij\xc3\xa4-X:n joukkoon, kunnes he ilmoittautuivat St. Simonsin yksityiskouluun, joka hyv\xc3\xa4ksyi oppilaikseen mutanttilapsia._NEWLINE_Pian alettuaan k\xc3\xa4yd\xc3\xa4 t\xc3\xa4t\xc3\xa4 koulua, Iili ja Artie joutuivat mutantteja mets\xc3\xa4st\xc3\xa4neiden demonien kaappaamiksi. Iilin teknologisesti paranneltu mutanttiyst\xc3\xa4v\xc3\xa4, Taki Matsuya, ja mutanttiryhm\xc3\xa4 X-Terminaattorit hy\xc3\xb6kk\xc3\xa4siv\xc3\xa4t yhdess\xc3\xa4 Uusien Mutanttien kanssa demoniuhkaa vastaan. Taistelu vaaransi koko New Yorkin ja usea sivullinen kuoli ennen kuin taistelu p\xc3\xa4\xc3\xa4ttyi ja Iili sek\xc3\xa4 Artie vapautuivat.\n_START_SECTION_\nElokuva\n_START_PARAGRAPH_\nIili esiintyy elokuvassa X-Men: Viimeinen kohtaaminen, jossa h\xc3\xa4nt\xc3\xa4 esitt\xc3\xa4\xc3\xa4 Cameron Bright. H\xc3\xa4nt\xc3\xa4 kutsutaan p\xc3\xa4\xc3\xa4asiassa Jimmyksi, mutta my\xc3\xb6s koodinimi Iili esiintyy Pedolle annetuissa kansioissa. Elokuvassa Iili on t\xc3\xa4rke\xc3\xa4ss\xc3\xa4 osassa, sill\xc3\xa4 h\xc3\xa4n on mutantteja "parantavan" l\xc3\xa4\xc3\xa4kkeen l\xc3\xa4hde. Sarjakuvista poiken elokuvan Iili on tavallisen ihmisen n\xc3\xa4k\xc3\xb6inen eik\xc3\xa4 h\xc3\xa4nell\xc3\xa4 ole vihre\xc3\xa4\xc3\xa4 ihoa. H\xc3\xa4nen voimiinsa kuuluu tahaton mutanttivoimien sulkeminen tietylt\xc3\xa4 et\xc3\xa4isyydelt\xc3\xa4 ja mutanttigeenien vaikutusten poistaminen. Esimerkiksi Pedon ojentaessa k\xc3\xa4tt\xc3\xa4 Jimmy\xc3\xa4 kohti, h\xc3\xa4nen k\xc3\xa4tens\xc3\xa4 menett\xc3\xa4\xc3\xa4 hetkitt\xc3\xa4isesti karvapeitteens\xc3\xa4._NEWLINE_L\xc3\xa4\xc3\xa4ke ei kuitenkaan miellyt\xc3\xa4 kaikkia, sill\xc3\xa4 Magneto suunittelee Jimmyn tappamista ja hy\xc3\xb6kk\xc3\xa4\xc3\xa4 mutanttijoukkoineen Alcatrazille, jossa Jimmy\xc3\xa4 pidettiin turvassa. Juggernaut rynt\xc3\xa4\xc3\xa4 puolustuslinjan l\xc3\xa4vitse teht\xc3\xa4v\xc3\xa4n\xc3\xa4\xc3\xa4n pojan tappaminen muiden taistellessa ulkopuolella Ryhm\xc3\xa4-X:\xc3\xa4\xc3\xa4 ja laitoksen puolustusvoimia vastaan. Juggernautia nopeampi Varjokissa kuitenkin ehtii Jimmyn luokse ensin ja pelastaa t\xc3\xa4m\xc3\xa4n. Taistelun loppuessa Jimmy l\xc3\xa4htee saarelta Varjokissan ja J\xc3\xa4\xc3\xa4miehen kanssa. Elokuvan lopussa n\xc3\xa4hd\xc3\xa4\xc3\xa4n, ett\xc3\xa4 Jimmy on liittynyt oppilaaksi Xavierin kouluun, jonka uutena johtajana toimii Storm.'